Alegerile pentru președintele româniei din anul 2024

**ÎNDRUMARUL ALEGĂTORULUI DIN STRĂINĂTATE**

**LEGISLAȚIE**

* *Constituția României, republicată,* accesibilă la adresa web<http://legislatie.just.ro/Public/DetaliiDocument/47355>;
* *Ordonanţa de urgenţă a Guvernului nr. 98/2024 privind unele măsuri pentru organizarea şi desfăşurarea alegerilor pentru Preşedintele României din anul 2024 şi a alegerilor pentru Senat şi Camera Deputaţilor din anul 2024*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2024/07/OUG-98-2024.pdf>;
* *Legea nr. 370/2004 pentru alegerea Preşedintelui României, republicată, cu modificările şi completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2013/03/Legea-nr.-370-2004-pentru-alegerea-Presedintelui-Romaniei-1.pdf>;
* *Legea nr. 288/2015 privind votul prin corespondenţă, precum şi modificarea şi completarea Legii nr. 208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, cu modificările și completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Prezidențiale, la adresa <https://www.roaep.ro/legislatie/wp-content/uploads/2019/08/Legea-288-2015-actualizata.pdf>;
* *Legea nr. 208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, cu modificările și completările ulterioare*, accesibilă pe site-ul [www.roaep.ro](http://www.roaep.ro), la secțiunea Legislație Electorală – Alegeri Parlamentare, la adresa <https://www.roaep.ro/legislatie/wp-content/uploads/2022/11/Legea-nr.-208-2015-actualizata.pdf>;
* *Legea 334/2006 privind finanțarea partidelor și a campaniilor electorale, republicată, cu modificările şi completările ulterioare*, accesibilă pe site-ul [www.roaep.ro](http://www.roaep.ro), la adresa <https://www.roaep.ro/legislatie/wp-content/uploads/2020/07/Legea-334-2006-actualizata.pdf>.

**INFORMAȚII GENERALE**

* În zilele de 22, 23, 24 noiembrie 2024, vor avea loc alegeri pentru Președintele României.
* Mandatul Președintelui României este de 5 ani.
* Preşedintele României se alege prin vot universal, egal, direct, secret şi liber exprimat, în condiţiile prezentei legi.
* Este declarat ales candidatul care a întrunit, în primul tur de scrutin, majoritatea de voturi ale alegătorilor înscrişi în listele electorale permanente.
* În cazul în care niciunul dintre candidaţi nu a întrunit majoritatea de voturi se organizează al doilea tur de scrutin în data de 8 decembrie 2024, la care participă numai primii 2 candidaţi stabiliţi în ordinea numărului de voturi obţinute în primul tur. Este declarat ales candidatul care a obţinut cel mai mare număr de voturi valabil exprimate.

**Cine are dreptul de a fi ales?**

Orice cetățean român care are drept de vot, are domiciliul în țară şi a împlinit, până în ziua alegerilor inclusiv, cel puţin 35 de ani poate fi ales în funcţia de Preşedinte al României.

**Cine are dreptul să voteze și cine nu?**

* Au dreptul să voteze cetăţenii români care au 18 ani împliniți până în ziua alegerilor inclusiv.
* Nu au dreptul de vot debilii sau alienaţii mintal, puşi sub interdicţie, şi nici persoanele condamnate la pierderea drepturilor electorale, prin hotărâre judecătorească definitivă.

**Cine poate vota în străinătate?**

**Cetățenii români cu drept de vot care se află în străinătate în ziua alegerilor, indiferent dacă au sau nu domiciliul ori reședința în afara țării.**

**VOTUL PRIN CORESPONDENȚĂ**

**Informații generale**

* Exercitarea dreptului de vot prin corespondență este reglementantă de[*Legea nr. 288/2015 privind votul prin corespondență, precum și modificarea și completarea Legii nr. 208/2015 privind alegerea Senatului și a Camerei Deputaților, precum și pentru organizarea și funcționarea Autorității Electorale Permanente*](http://www.roaep.ro/legislatie/wp-content/uploads/2015/11/Legea-288-pentru-completarea-Legii-208-2015.pdf).
* Exercitarea dreptului de vot prin corespondență este o alternativă la votul în cadrul secției de votare și se realizează prin intermediul serviciilor poștale.

*(Art. 2 lit. b) din Legea nr. 288/2015)*

* Dreptul de vot poate fi exercitat prin corespondență numai cu respectarea caracterului egal, secret, direct și liber exprimat al votului, conform legii.

***(Art. 3 alin.*** *(1) din Legea nr. 288/2015)*

* Alegătorul își poate exercita dreptul de vot prin corespondență o singură dată, la fiecare scrutin, sub sancțiunea legii penale.

*(Art. 3 alin (2) din Legea nr. 288/2015)*

* Alegătorul pentru care biroul electoral pentru votul prin corespondență a înregistrat primirea plicului exterior nu își poate exercita dreptul de vot la acel scrutin în cadrul secției de votare.

*(Art. 3 alin. (3) din Legea nr. 288/2015)*

* Dacă alegătorul care a solicitat dreptul de vot prin corespondență constată că cererea nu fost înregistrată în Registrul electoral, poate transmite o altă cerere.

*(Art. 3 alin. (4) din Legea nr. 288/2015)*

* Alegătorul are obligația, sub sancțiunea legii penale, de a respecta caracterul secret al votului, divulgarea opțiunii de vot exprimate prin corespondență către alte persoane fiind interzisă.

(*Art. 3 alin. (5) din Legea nr. 288/2015)*

* Exercitarea dreptului de vot prin corespondență este personală. Exercitarea dreptului de vot prin corespondență în numele sau în locul altui alegător este interzisă, sub sancțiunea legii penale.

*(Art. 3 alin. (6) din Legea nr. 288/2015)*

* Exercitarea dreptului de vot prin corespondență se face numai în baza liberului consimțământ al alegătorului.

*(Art. 3 alin. (7) din Legea nr. 288/2015)*

* Exercitarea dreptului de vot prin corespondență este gratuită, în condițiile legii.

*(Art. 3 alin. (8) din Legea nr. 288/2015)*

**Cine poate vota prin corespondență?**

Poate vota prin corespondență **cetățeanul român cu drept de vot care are domiciliul sau reședința legal stabilite în străinătate și care se înscrie în Registrul electoral cu opțiunea pentru votul prin corespondență**.

*(****Art. 4*** *alin. (1)* *din Legea nr. 288/2015)*

**Primul pas – Înscrierea pe** [**www.votstrainatate.ro**](http://www.votstrainatate.ro) **cu opțiunea pentru votul prin corespondență**

* Înregistrarea se realizează prin **înscrierea într-un formular online**, aflat pe site-ul [www.votstrainatate.ro](http://www.votstrainatate.ro), gestionat de Autoritatea Electorală Permanentă, **a numelui, prenumelui, codului numeric personal, a adresei de domiciliu sau reşedinţă şi a adresei de e-mail, precum şi a opţiunii de transmitere în ţară sau la reprezentanţa diplomatică a votului exprimat prin corespondenţă, la care alegătorul anexează copia scanată sau fotografia actului de identitate şi a documentului care dovedeşte dreptul de şedere, eliberat de autorităţile străine.**

 (*Art. 4 alin. (1) nr. 288/2015)*

* Lista documentelor care atestă reședința în străinătate, stabilită prin ordin al ministrului afacerilor externe, poate fi consultată pe site-ul Ministerului Afacerilor Externe sau al Autorității Electorale Permanete, fiind accesibilă la următorullink: <https://www.mae.ro/sites/default/files/file/anul_2024/pdf_2024/anexa_consolidata_la_omae_373-2024_cu_omae_507-2024.pdf>

*IMPORTANT!* În cazul în care datele furnizate de dumneavoastră sunt eronate sau incomplete, nu veți fi înscris în Registrul electoral cu opţiunea pentru votul prin corespondenţă.

 (A*rt. 5 alin. (6)**din Legea nr. 288/2015)*

**Care este termenul de înscriere** **în Registrul electoral cu opțiunea pentru votul prin corespondență?**

Termenul de înregistrare ca alegător prin corespondență a început la 1 aprilie 2024 și expiră cu 45 de zile înainte de data votării, mai exact la **10 octombrie 2024**.

*Art. 4 alin. (4) din Legea nr. 288/2015)*

**Verificarea înscrierii în Registrul electoral cu opțiunea votului prin corespondență**

După cinci zile de la primirea e-mail-ului de confirmare a înscrierii în Registrul electoral cu opțiunea votului prin corespondență, alegătorul poate verifica online dacă a fost înregistrat, prin accesarea paginii www.registrulelectoral.ro. Dacă alegătorul care a optat pentru exercitarea dreptului de vot prin corespondenţă constată că cererea nu a fost înregistrată în Registrul electoral, poate transmite o altă cerere pe site-ul www.votstrainatate.ro.

**Al doilea pas – Primirea, prin Poșta Română, a documentelor necesare votului prin corespondență**

**Ce documente veți primi prin intermediul Poștei Române?**

Poșta Română trimite, până cel mai târziu cu 25 de zile înainte de data alegerilor, la adresa de domiciliu sau de reședință indicată de alegător în cererea de înregistrare, documentele necesare exercitării votului prin corespondență, împreună cu instrucțiuni privind termenele de livrare a plicurilor exterioare către biroul electoral pentru votul prin corespondență din țară sau către reprezentanța diplomatică, după cum urmează:

* două plicuri exterioare, marcate distinct pentru fiecare tur de scrutin;
* două plicuri interioare, marcate distinct pentru fiecare tur de scrutin;
* două autocolante cu menţiunea „VOTAT", marcate distinct pentru fiecare tur de scrutin;
* două certificate de alegător, marcate distinct pentru fiecare tur de scrutin;

*Certificatul de alegător cuprinde numele şi prenumele alegătorului, codul numeric personal, domiciliul sau reşedinţa din străinătate, după caz, seria şi numărul actului de identitate, precum şi declaraţia pe propria răspundere a alegătorului privind exercitarea în mod liber, direct şi secret a dreptului de vot, datată şi semnată olograf. În conţinutul declaraţiei se vor menţiona tipul şi data scrutinului. Certificatul de alegător se semnează olograf de către alegător şi poate fi utilizat o singură dată, la scrutinul pentru care a fost emis.*

* două buletine de vot prin corespondenţă, marcate distinct pentru fiecare tur de scrutin;
* instrucţiuni privind exercitarea dreptului de vot;
* două autocolante cu adresa biroului electoral pentru votul prin corespondență din țară pe care alegătorul care a optat pentru transmiterea votului prin corespondență în țară le va aplica pe plicurile exterioare.

**Cum se votează prin corespondență?**

* Pe buletinul de vot lipiți autocolantul cu menţiunea „VOTAT" în patrulaterul care conține numele candidatului pentru care optați;
* Introduceți apoi buletinul de vot în plicul interior, care nu are niciun semn distinctiv, apoi sigilați plicul cu eticheta de siguranță;
* Completați certificatul de alegător, menţio­nând data şi semnând olograf;
* Introduceți plicul interior şi certificatul de alegător în plicul exterior, pe care îl sigilați cu eticheta de siguranță;
* Expediați plicul. Dacă ați optat pentru transmiterea votului prin corespondență în țară, aplicați autocolantul cu adresa biroului electoral pentru votul prin corespondență și autocolantul pe care sunt imprimate mențiunile "PRIORITY/PRIORITAIRE; By airmail/Par avion" și **depuneți plicul exterior la orice oficiu poştal sau în orice cutie poştală** (în acest caz plicul exterior nu trebuie timbrat). Puteți depune plicul la orice operator de curierat sau îl puteți transmite la sediul misiunii diplomatice sau al oficiului consular din țara respectivă, **pe cheltuiala dumneavoastră**, sau îl puteți depune personal la sediul misiunii diplomatice sau al oficiului consular din țara în care aveți domiciliul sau reședința.

**IMPORTANT!****Plicurile exterioare sigilate trebuie expediate cu suficient timp înaintea datei alegerilor, pentru a asigura livrarea acestora până cu 3 zile înaintea zilei votării, inclusiv, respectiv cel mai târziu la data de 21 noiembrie 2024, ora 23:59 – TUR I / data de 5 decembrie 2024, ora 23:59 – TUR II, la sediul biroului electoral pentru votul prin corespondenţă, la misiunea diplomatică sau la oficiul consular, după caz. Plicurile livrate după aceste date vor fi anulate fără a mai fi desigilate!**

**Autoritatea Electorală Permanentă va notifica alegătorii, prin intermediul poștei electronice, cu privire la recepționarea sau nerecepționarea documentelor de vot prin corespondență de către birourile electorale.**

**Alegătorii care au fost notificați, prin e-mail, că documentele de vot prin corespondență nu au ajuns la biroul electoral pentru votul prin corespondență pot vota la orice secție de votare din străinătate.**

**Ce se întâmplă cu documentele expediate de alegătorul care a votat prin corespondență odată ajunse la biroul electoral pentru votul prin corespondenţă?**

* Birourile electorale pentru votul prin corespondenţă asigură verificarea codurilor de bare imprimate pe plicurile exterioare şi înregistrarea primirii acestora.

 *(Art. 15 alin. (1) din Legea nr. 288/2015*)

* După înregistrarea plicurilor exterioare, preşedintele biroului electoral pentru votul prin corespondenţă, locţiitorul sau membrul desemnat de către preşedintele biroului electoral pentru votul prin corespondenţă verifică starea sigiliului plicului exterior.

 *(Art. 15 alin. (2) din Legea nr. 288/2015*)

* Plicurile exterioare sigilate sunt desigilate de către biroul electoral pentru votul prin corespondenţă, care va proceda la verificarea certificatelor de alegător şi la verificarea integrităţii plicurilor interioare şi a sigiliilor acestora.

 *(Art. 15 alin. (4) din Legea nr. 288/2015*)

* Plicurile interioare sigilate sunt introduse în urne de vot, care sunt sigilate la sfârşitul fiecărei zile de activitate şi desigilate, dacă este cazul, la începutul fiecărei zile de activitate.

 *(Art. 15 alin. (8) din Legea nr. 288/2015)*

* Urnele de vot sunt păstrate de către biroul electoral pentru votul prin corespondenţă în condiţii de siguranţă şi sub pază asigurată de către personalul structurilor Ministerului Afacerilor Interne.

 *(Art. 15 alin. (9)* *din Legea nr. 288/2015)*

**În ce condiții poate fi anulat votul prin corespondență?**

* În cazul în care plicul exterior este desigilat sau deteriorat în asemenea măsură încât este de natură să afecteze integritatea votului prin corespondenţă;

*(Art. 15 alin. (3) din Legea nr. 288/2015)*

* În cazul în care plicurile exterioare nu conţin certificatul de alegător;

*(Art. 15 alin.(5) din Legea nr. 288/2015)*

* În cazul în care plicul interior este desigilat sau deteriorat în asemenea măsură încât este de natură să afecteze integritatea votului prin corespondenţă;

*(Art. 15 alin. (6)* *din Legea nr. 288/2015)*

* În cazul în care în acelaşi plic interior au fost introduse două sau mai multe buletine de vot de același fel.

*(Art. 16 alin. (4) din Legea nr. 288/2015)*

**Când sunt desigilate plicurile interioare?**

În ziua votării, după ora 21.00, biroul electoral pentru votul prin corespondenţă desigilează urnele de vot una câte una şi plicurile interioare. Opțiunile de vot sunt grupate pe candidați.

(*Art. 16 alin. (1) și (3) din Legea nr. 288/2015)*

**Avantajele votului prin corespondență**

* Veți avea posibilitatea de a vota de acasă, printr-o procedură simplă și de scurtă durată, fără a fi necesar vă deplasați la secția de votare.
* Veți evita aglomerația de la secțiile de votare
* Veți evita costurile deplasării la secția de votare.

**VOTUL LA SECȚIA DE VOTARE DIN STRĂINĂTATE**

**Unde votați dacă nu v-ați înregistrat pe portalul** [**www.votstrainatate.ro**](http://www.votstrainatate.ro)

 Puteți vota **la orice secţie de votare**, fiind înscrişi în **listele electorale suplimentare**.

**! Lista sediilor secțiilor de votare din străinătate la alegerile pentru Președintele României, poate fi consultată la linkul următor:**

* [**https://www.roaep.ro/legislatie/wp-content/uploads/2024/10/HAEP-nr.-36-2024.pdf**](https://www.roaep.ro/legislatie/wp-content/uploads/2024/10/HAEP-nr.-36-2024.pdf)

**Care va fi orarul de funcționare a secțiilor de votare din străinătate?**

Secțiile de votare din străinătate vor fi deschise timp de **trei zile** pentru fiecare tur al alegerilor, după cum urmează:

**Vineri, 22 noiembrie 2024/6 decembrie 2024, între orele 12-21**

**Sâmbătă, 23 noiembrie 2024/7 decembrie 2024, între orele 7-21**

**Duminică, 24 noiembrie 2024/8 decembrie 2024, între orele 7-21**\*

\*cu posibilitatea de prelungire până la ora 23:59 pentru alegătorii care se află la sediul secției de votare la ora 21:00, precum și pentru cei care se află la rând în afara sediului secției de votare.

**Cu ce acte de identitate puteți vota?**

 Puteți vota cu un act de identitate valabil în ziua votării, emis de statul român, respectiv:

* cartea de identitate;
* cartea electronică de identitate;
* cartea de identitate provizorie;
* buletinul de identitate ori paşaportul diplomatic;
* paşaportul diplomatic electronic;
* paşaportul de serviciu;
* paşaportul de serviciu electronic;
* paşaportul simplu, paşaportul simplu electronic;
* paşaportul simplu temporar;
* carnetul de serviciu militar (în cazul elevilor din şcolile militare)**.**

**Cum se desfășoară votarea?**

* Alegătorul îşi prezintă actele de identitate operatorului de calculator, care preia şi introduce datele personale ale acestuia în Sistemul informatic de monitorizare a prezenţei la vot şi de prevenire a votului ilegal (SIMPV).

*(Art. 44. alin. (5)* *din Legea nr. 370/2004)*

* La secțiile de votare organizate în străinătate se utilizează numai liste electorale suplimentare care sunt generate în format electronic, în mod automat, pe baza datelor înregistrate în *SIMPV.*

*(Art. 9 alin. (6) din Legea nr. 370/2004)*

* Alegătorii votează separat în cabine închise, aplicând ştampila cu menţiunea "VOTAT" înăuntrul patrulaterului care cuprinde numele candidatului pentru care optează***.***

*(Art. 44. alin. (9)* *din Legea nr. 370/2004)*

* Alegătorul care, din motive temeinice, constatate de preşedintele biroului electoral al secţiei de votare, nu poate să voteze singur are dreptul să cheme în cabina de votare un însoţitor ales de el, pentru a-l ajuta. Acesta nu poate fi din rândul persoanelor acreditate, al membrilor biroului electoral al secţiei de votare sau al candidaţilor.

*(Art. 44. alin. (10)* *din Legea nr. 370/2004)*

* După ce a votat, alegătorul are obligaţia de a introduce buletinul de vot în urnă.

*(Art. 44. alin. (11)* *din Legea nr. 370/2004)*

* Ștampila încredințată pentru votare se restituie președintelui sau acelor membri ai biroului electoral al secției de votare desemnați de acesta.

*(Art. 44. alin. (13)* *din Legea nr. 370/2004)*

**Atenție!** Tentativa unei persoane de a vota de mai multe ori sau fără a avea acest drept se pedepsește conform legii penale.

 *(Art. 387 din Legea 286/2009 privind Codul Penal)*

* **Pentru buna desfășurare a procesului electoral, implicarea activă a cetățenilor, alături de instituțiile statului, este foarte importantă.**
* **Alăturați-vă echipei noastre, implicați-vă în alegeri nu doar prin participarea la vot, ci și prin exercitarea calităților de** [**operator de calculator**](https://www.roaep.ro/instruire/operatori-de-calculator-sectii-votare/) **sau de** [**expert electoral**](https://www.roaep.ro/instruire/corpul-expertilor-electorali/) **în cadrul secțiilor de votare!**
* **Intrați pe site-ul nostru,** [**www.roaep.ro**](http://www.roaep.ro)**, dar și pe pagina oficială de Facebook,** [**https://www.facebook.com/AutoritateaElectoralaPermanenta**](https://www.facebook.com/AutoritateaElectoralaPermanenta)**, pentru a afla cum puteți deveni operator de calculator sau expert electoral în secția de votare.**

**Date de contact:**

**Contact Biroul Electoral Central**

Bulevardul Mărăști, 65-67, Sector1, București (ROMEXPO Pavilion C2)

Tel: 021 414 4530, 021 414 4419

E-mail: prezidentiale@bec.ro

Adresă web: [www.bec.ro](http://www.bec.ro)

**Contact Autoritatea Electorală Permanentă**

[www.roaep.ro](http://www.roaep.ro)

Str. Stavropoleos, nr. 6, Sector 3, Bucureşti, 030084

tel. +40 21 310 08 24

fax: +40 21 310 13 86

e-mail: registratura@roaep.ro; relatii.publice@roaep.ro

****